გიორგი მიქაუტაძე

გიორგი მიქაუტაძე (დ. 31 ოქტომბერი, 2000, ლიონი, საფრანგეთი) — ქართველი ფეხბურთელი. საქართველოს ეროვნული ნაკრებისა და „ვილიარეალის“ თავდამსხმელი. 2024 წლის ევროპის ჩემპიონატის მონაწილე საქართველოს ეროვნული ნაკრების შემადგენლობაში.

საკლუბო კარიერა
მეცი
მიქაუტაძის დებიუტი „მეცში“ შედგა 2019 წლის 7 დეკემბერს ლიგა 1-ის მატჩში, „ნიცას“ წინააღმდეგ. „მეცმა“ შეხვედრა ანგარიშით 1-4 წააგო. 2019 წლის 10 დეკემბერს „მეცმა“ მას ოთხწლიანი კონტრაქტი გაუფორმა. მიქაუტაძისთვის ეს პირველი პროფესიონალური კონტრაქტი იყო.

სერენი
2020 წელს იჯარით ის ბელგიის პირველი ლიგის (მეორე ლიგა) გუნდ „სერენში“ გადავიდა, სადაც 8 მატჩში 14 გოლი გაიტანა და მალევე გუნდის ლიდერად იქცა. ჩატარებული რვა შეხვედრიდან მიქაუტაძემ 6 მატჩში მოახერხა გატანა. მიქაუტაძემ „ლომელს“ 4 გოლი გაუტანა, 3-3 გაუტანა „ლიერსსა“ და „ბრიუგე -ს“, 2 გაუტანა „მოლენბეკს“, ხოლო თითო გოლი „დეინცესა“ და „უნიონს“. მან გოლის გატანა ვერ მოახერხა „ვესტერლოსთან“ და „ლომელთან“ მატჩებში.

ლიონი
2024 წლის 18 ივლისს, მიუხედავად იმისა, რომ „მეცმა“ მანამდე მიაღწია შეთანხმებას „მონაკოსთან“, მიქაუტაძემ უარი თქვა მონაკოში გადასვლაზე და ხელი მოაწერა თავის ყოფილ კლუბ „ლიონთან“ ოთხწლიან კონტრაქტზე, 18.5 მილიონ ევროდ, 4.5 მილიონი ევრო პოტენციური ბონუსებით და 15%-იანი გაყიდვის პუნქტით.

ფრანგულმა გამოცემამ -მა ზაფხულში საფრანგეთის ლიგა 1-ში განხორციელებული ხუთი ტრანსფერი, და მათ შორის გიორგი მიქაუტაძის ტრანსფერიც გამოარჩია. „მიქაუტაძისთვის ბრძოლაში „ლიონმა“ გაიმარჯვა. ლიგა 1-ის სეზონის ბრწყინვალე დასასრულისა და ევრო 2024-ზე შესანიშნავი თამაშის შემდეგ ქართველი თავდამსხმელის შეძენით რამდენიმე კლუბი დაინტერესდა. 23 წლის ფეხბურთელი „მონაკოს“ რჩეული იყო, მაგრამ საბოლოოდ მან ბავშვობის კლუბში დაბრუნება გადაწყვიტა. 18.5 მილიონი ევრო საერთაშორისო ტურნირზე მაღალ დონეზე გამოსვლის შემდეგ ამომავალი ვარსკვლავისთვის შედარებით დაბალი ფასია. გარდა ტრანსფერის მაცდური ფინანსური პირობებისა, „ლიონმა“ შეიძინა მტაცებლის ინსტინქტით დაჯილდოებული თავდამსხმელი, რომლის მსგავსიც თანამედროვე ფეხბურთში ძნელად მოსაძებნია. ლიგა 1-ის გასულ სეზონში „მეცის“ შემადგენლობაში 20 მატჩში მიქაუტაძემ 13 გოლი გაიტანა 58 დარტყმიდან. ის არაპროგნოზირებადი და მცველებისთვის მოუხელთებელია. შეუძლია ზურგს უკან გახსნა და საჯარიმოში უპირატესობის შექმნა. ფორვარდი „ლიონს“ შეტევაში დრიბლინგის შესანიშნავი უნარითაც დაეხმარება“, — აღნიშნა ფრანგულმა გამოცემამ.

პირველად ფრანგული კლუბის მაისურით იმავე წლის 18 აგვისტოს, საფრანგეთის ლიგა 1-ის პირველი ტურის შეხვედრაში გამოვიდა მინდორზე. მატჩი, რომელშიც ერთმანეთს „ლიონი“ და „რენი“ დაუპირისპირდნენ, რენის „როაზონ პარკის“ სტადიონზე გაიმართა და მასპინძელთა გამარჯვებით 3–0 დამთავრდა. „ლიონში“ დაბრუნებულ გიორგი მიქაუტაძეს სადებიუტო შეხვედრაში თავის გამოჩენა შეეძლო, ძალიან აქტიური იყო, კარში რამდენჯერმე დაარტყა, შეტევები გაამწვავა, მასთან უხეშობისთვის „რენის“ მცველმა ყვითელი ბარათიც მიიღო. 72-ე წუთზე კი ქართველს გატანის რეალური შანსი მიეცა, მაგრამ პენალტი ვერ გამოიყენა — „რენის“ მეკარემ, სტივ მანდანდამ დარტყმის მიმართულება გამოიცნო და ბურთი მოიგერია. საქართველოს ნაკრების თავდამსხმელი და ევრო 2024-ის თანაბომბარდირი თავისი გუნდის ძირითად შემადგენლობაში იყო და შეუცვლელად ითამაშა.

პირველი გოლი ლიონელთა რიგებში 27 ოქტომბერს საფრანგეთის ლიგა 1-ის მე-9 ტურის შეხვედრაში გაიტანა. მატჩი, რომელშიც ერთმანეთს „ლიონი“ და „ოსერი“ დაუპირისპირდნენ, ლიონის „გრუპამას“ სტადიონზე, იმავე „გრან სტად დე ლიონზე“ გაიმართა და ფრედ 2–2 დამთავრდა. მასპინძელთა შემადგენლობაში ორივე ბურთი მიქაუტაძემ შეაგდო.

2024 წლის 26 სექტემბერს, გიორგი მიქაუტაძემ „ლიონში“ ევროპა ლიგის ახალი სეზონი პირეოსის „ოლიმპიაკოსთან“ მატჩით დაიწყო და ბერძნული გუნდი 2–0 დაამარცხა. საქართველოს ნაკრების თავდამსხმელი „ლიონის“ მწვრთნელმა მოედანზე 74-ე წუთზე შეიყვანა.

2024 წლის 28 ნოემბერს, გიორგი მიქაუტაძემ უეფა-ს ევროპა ლიგაზე თავისი პირველი გოლები გაიტანა და „ლიონს“ აზერბაიჯანში „ყარაბაღთან“ გამარჯვებაში დაეხმარა. ევროპა ლიგის ძირითადი ეტაპის მე-5 ტურის შეხვედრაში ფრანგული კლუბი „ყარაბაღს“ ბაქოში, „ტოფიკ ბახრამოვ არენაზე“ ესტუმრა და დიდი ანგარიშით (4–1) დაამარცხა. საქართველოს ნაკრების თავდამსხმელი „ლიონის“ ძირითად შემადგენლობაში იყო და დუბლი შეასრულა. გიორგიმ ანგარიში მე-15 წუთზე გახსნა, ხოლო მე-80 წუთზე აზერბაიჯანული კლუბის კარში მეოთხე გოლის ავტორი გახდა. 8.3 შეფასებით ქართველი ფეხბურთელი მატჩის საუკეთესო მოთამაშედ აღიარეს.

2025 წლის 14 მარტს, გიორგი მიქაუტაძე ევროპა ლიგის პლეი-ოფში „ლიონისა“ და ბუქარესტის „სტიაუას“ შეხვედრის საუკეთესო მოთამაშედ დასახელდა. ფრანგებმა შეხვედრა 4–0 მოიგეს, მიქაუტაძემ კი ოთხივე გოლში მიიღო მონაწილეობა — ქართველმა თავდამსხმელმა ორი გოლი გაიტანა და ორი საგოლე გადაცემა შეასრულა.

ვილიარეალი
2025 წლის 1 სექტემბერს მიქაუტაძე „ვილიარეალში“ გადავიდა და ესპანურ კლუბთან 6-წლიანი კონტრაქტი გააფორმა. მიქაუტაძე „ვილიარეალს“ „ლიონიდან“ 30 მილიონი ევროს სანაცვლოდ შეუერთდა, რაც ესპანური კლუბისთვის სარეკორდო ტრანსფერია.

2025 წლის 13 სექტემბერს გიორგი მიქაუტაძემ სადებიუტო შეხვედრა ჩაატარა „ვილიარეალში“, რომელიც მადრიდის „ატლეტიკოს“ ესტუმრა და 0–2 დამარცხდა. „მეტროპოლიტანოზე“ გამართულ სადებიუტო შეხვედრაში საქართველოს ნაკრების თავდამსხმელი „ვილიარეალის“ ძირითად შემადგენლობაში იყო და 79-ე წუთზე შეცვალეს.

2025 წლის 16 სექტემბერს უეფა-ს ჩემპიონთა ლიგაზე გიორგი მიქაუტაძის დებიუტი შედგა. „ვილიარეალი“ ლონდონში „ტოტენჰემ ჰოტსპურს“ დაუპირისპირდა და მინიმალური სხვაობით 0–1 დამარცხდა. მიქაუტაძე ესპანური გუნდის ძირითად შემადგენლობაში იყო და შეუცვლელად ითამაშა.

2025 წლის 20 სექტემბერს გიორგი მიქაუტაძემ „ვილიარეალის“ მაისურით სადებიუტო გოლი გაიტანა. ესპანეთის ჩემპიონატის მეხუთე ტურის მატჩში „ოსასუნას“ წინააღმდეგ საქართველოს ნაკრების თავდამსხმელმა თავი 69-ე წუთზე გამოიჩინა. შეხვედრა „ვილიარეალის“ გამარჯვებით 2–1 დასრულდა.

2025 წლის პირველ ოქტომბერს გიორგი მიქაუტაძემ უეფა-ს ჩემპიონთა ლიგაზე სადებიუტო გოლი გაიტანა და „ვილიარეალს“ „იუვენტუსთან“ საშინაო შეხვედრაში ქულის მოპოვებაში დაეხმარა — 2–2.

სანაკრებო კარიერა
მისი დებიუტი საქართველოს ეროვნულ ნაკრებში, 2021 წლის 25 მარტს, 2022 წლის მსოფლიო ჩემპიონატის შესარჩევი ეტაპის შეხვედრაში, შვედეთის ეროვნული ნაკრების წინააღმდეგ შედგა. მიქაუტაძე თამაშში შეცვლაზე შემოვიდა. საქართველოს ნაკრები ანგარიშით 0–1 დამარცხდა.

პირველი გოლი ნაკრების მაისურით 2021 წლის 2 ივნისს, რუმინეთთან ანგარიშით 2–1 მოგებულ შეხვედრაში გაიტანა. გიორგი მიქაუტაძეს ეკუთვნის საქართველოს ნაკრების პირველი გოლი ევროპის საფეხბურთო ჩემპიონატზე, რომელიც მან თურქეთის ეროვნული ნაკრების წინააღმდეგ გაიტანა 2024 წლის 18 ივნისს. ჯგუფურ ეტაპზე სამ თამაშში სამი გოლი გაიტანა და ამ ეტაპის საუკეთესო ბომბარდირი გახდა.

გიორგი მიქაუტაძემ შემოდგომის სანაკრებო ციკლი ჩეხეთთან გოლით დაიწყო და საქართველოს ნაკრებს დამაჯერებელ გამარჯვებაში დაეხმარა — „დღეს მთელმა გუნდმა კარგად ითამაშა და 4–1 მოვიგეთ. ბევრი გოლი გავიტანეთ და სამი ქულა მოვიპოვეთ. გამიხარდა, თამაშამდე ევრო 2024-ის თანაბომბარდირის ჯილდო რომ მივიღე და მთელი ცხოვრება ჩემთან იქნება. ახლა წინსვლა უნდა გავაგრძელოთ და სხვა ეტაპზე გადავიდეთ“, — ასეთი კომენტარი გააკეთა ქართველმა თავდამსხმელმა შეხვედრაზე და ევრო 2024-ის თანაბომბარდირისთვის განკუთვნილ ჯილდოზე, რომელიც თამაშამდე საქართველოს ფეხბურთის ფედერაციის ვიცე-პრეზიდენტმა, ალექსანდრე იაშვილმა გადასცა.

საკლუბო სტატისტიკა
სანაკრებო სტატისტიკა
სანაკრებო მატჩები და გოლები
მიღწევები
ინდივიდუალური
ბელგიის მეორე დივიზიონის საუკეთესო ბომბარდირი: 2020–21 (19 გოლი)
საფრანგეთის ლიგა 2-ის წლის საუკეთესო მოთამაშე: 2022–23
საფრანგეთის ლიგა 2-ის წლის გუნდის გუნდის წევრი: 2022–23
საქართველოს 2022–23 წლების სეზონის მეორე საუკეთესო ფეხბურთელი: „სარბიელის“ ვერსიით
ევროპის ჩემპიონატის საუკეთესო ბომბარდირი: 2024

ჯილდოები
ღირსების ორდენი: 2024

ფაქტები
გიორგი მიქაუტაძემ 2024 წლის ევროპის ჩემპიონატის ჯგუფური ეტაპის სამივე შეხვედრაში შეძლო გოლის გატანა და ამ მაჩვენებლის მიხედვით გახდა მეცხრე ფეხბურთელი ევროპის ჩემპიონატების ისტორიაში — მიშელ პლატინის (1984), ალან შირერის (1996), ხრისტო სტოიჩკოვის (1996), სავო მილოშევიჩის (2000), რუდ ვან ნისტელროის (2004), მილან ბაროშის (2004), გარეტ ბეილის (2016) და კრიშტიანუ რონალდუს (2021) შემდეგ, რომელთაც ასეთივე წარმატებას მიაღწიეს.

2024 წლის 28 ოქტომბერს, გიორგი მიქაუტაძე და ზურიკო დავითაშვილი საფრანგეთის ლიგა 1-ის მეცხრე ტურის სიმბოლურ გუნდში დაასახელეს. რჩეული თერთმეტეული ანალიტიკურმა პორტალმა -მა შეარჩია.

2024 წლის 28 ნოემბერს გიორგი მიქაუტაძემ ბაქოში „ყარაბაღთან“ გამართულ შეხვედრაში დუბლი შეასრულა. მე-15 წუთზე ანგარიში გახსნა, ხოლო მე-80 წუთზე მეორე გოლი გაიტანა და „ლიონის“ გამარჯვებაში (4–1) ერთ-ერთი მთავარი როლი ითამაშა. ცნობილმა საერთაშორისო პორტალმა -მა ქართველ ფეხბურთელის თამაში 9.2 ქულით შეაფასა და მატჩის საუკეთესო მოთამაშედ დაასახელა, ხოლო შემდეგ ევროპა ლიგის მეხუთე ტურის სიმბოლურ ნაკრებშიც შეიყვანა.

2025 წლის 20 მარტს უეფა-ს ერთა ლიგის ლიგის საპლეიოფო დაპირისპირებაში, საქართველოს ეროვნული ნაკრები სომხეთს ესტუმრა და მეტოქე ანგარიშით 3–0 დაამარცხა. გიორგი მიქაუტაძემ შეხვედრაში დუბლი შეასრულა, საქართველოს ნაკრების მაისურით თავისი მე-18 გოლი გაიტანა და ამ მაჩვენებლით ხვიჩა კვარაცხელიას და თემურ ქეცბაიას გადაასწრო.

გიორგი მიქაუტაძე — გიორგი დემეტრაძის, შოთა არველაძის, გიორგი ქოჩორაშვილისა და გიორგი მამარდაშვილის შემდეგ მეხუთე ქართველი ფეხბურთელი გახდა, რომელმაც ესპანეთის ლა ლიგაში ითამაშა.